
Mavzu: Texnologiya faniga oid didaktik materiallarni tayyorlash va ulardan darsda samarali foydalanish

1-2-slaydlar
Didaktikaning asosiy tamoyillaridan biri darsning ko‘rgazmaliligini ta’minlashdan iboratdir. Darslarning samaradorligini oshirishda didaktik materiallar muhim ahamiyatga ega.

3-slayd
Didaktik material nima?
Didaktik material - o‘quv jarayonida bilim berish, amaliy ko‘nikmalarni shakllantirish va o‘quvchilarning qiziqishini oshirish uchun ishlatiladigan o‘quv qurollari va vositalari majmuasidir. Ular darsning maqsadi, mavzusi va mazmuniga qarab tanlanadi hamda o‘quvchilarning bilish jarayonini samarali, qiziqarli va tushunarli qilishga xizmat qiladi. Bu materiallarni tanlashda o‘quvchilarning yosh xususiyatlari, bilim darajasi va darsning maqsadini hisobga olish muhim.
Didaktik materiallarning asosiy vazifalari:
1.Axborot berish-yangi bilimlarni tushuntirish va ko‘rsatish;
2.Motivatsiya berish-o‘quvchilarning darsga qiziqishini oshirish;
3.Amaliy qo‘llash-o‘rganilgan bilimlarni amalda qo‘llash imkonini berish;
4.Mustahkamlash va baholash-bilimlarni mustahkamlash va o‘quv faoliyati natijalarini baholash.
Darslarda didaktik materiallardan foydalanishdan asosiy maqsad ta’lim oluvchilarning mavzuni o‘rganishlarida ularning diqqatini to‘plash, darsga bo‘lgan qiziqishlarini oshirish, o‘zlariga bo‘lgan ishonchini uyg‘otish hamda ko‘rgazmalilik asosida ularning bilim, ko‘nikma va malakalarini oshirishdan iborat. Didaktik materiallar yordamida bir vaqtning o‘zida muhokama qilinayotgan ma’lumotni ham eshitish, ham ko‘rish orqali qabul qilish, shubhasiz, ta’lim oluvchilarning puxta bilim olishlariga yordam beradi.
Didaktik materiallar turli shakl va mazmunlarda bo‘lib, quyidagi asosiy turlarga bo‘linadi:
1. Matnli materiallar asosiy ma’lumot manbai sifatida xizmat qiladi. Ular quyidagilardan iborat bo‘lishi mumkin:
-darsliklar: o‘quv dasturiga mos keladigan asosiy o‘quv materiallari;
-qo‘llanmalar: darslikka qo‘shimcha tushuntirish va misollarni o‘z ichiga olgan qo‘shimcha materiallar;
-konspektlar va jadval shaklidagi ma’lumotlar: o‘quvchilar uchun qisqacha, tushunarli shaklda berilgan asosiy bilimlar.

2. Vizual materiallar o‘quv jarayonida tushunchalarni osonroq anglashga yordam beradi:
-plakatlar va diagrammalar: mavzuni grafik shaklda tushuntirish uchun ishlatiladi;
-ko‘rgazmali qurollar: geometrik shakllar, modellar, maketlar kabi narsalar;
-suratlar va illyustratsiyalar: rasmlar mavzuning vizual ko‘rinishini taqdim etadi.
3. Audiovizual materiallar tovush va ko‘rinishni birlashtirib, ma’lumotni eshitish va ko‘rish orqali o‘zlashtirishni ta’minlaydi:
-videolar: ta’limiy darslar, animatsiyalar yoki real jarayonlarni ko‘rsatadigan materiallar (masalan, Arduino loyihasini o‘rganish uchun qisqa animatsion videolarni qo‘llash) ;
-slaydlar va prezentatsiyalar: kompyuterda yaratilgan, vizual tushuntirishga yordam beruvchi vositalar;
-audio yozuvlar: ma’ruzalar, hikoyalar yoki nutqlarning audioyozuvlari.

4. Interaktiv materiallar o‘quvchilarni faol o‘rganishga undovchi materiallar:
-multimedia resurslari: kompyuter dasturlari, o‘quv ilovalari va simulyatsiyalar (Scratch dasturida interaktiv kodlash o‘yinlari yaratish);
-onlayn platformalar va o‘yinlar: mavzuga oid testlar, savol-javob o‘yinlari va boshqa interaktiv resurslar.
-STEAM jihozlari: robototexnika, Arduino va boshqa qurilmalar.

5. Tajriba va amaliy materiallar o‘quvchilarni amaliy faoliyat orqali o‘rgatishga mo‘ljallangan:
-laboratoriya jihozlari: kimyo, fizika va biologiya uchun maxsus uskunalar;
-yo‘riqnomalar va loyihalar: o‘quvchilarning amaliy topshiriqlarni bajarishi uchun ishlatiladigan materiallar.

6. Dasturiy materiallar zamonaviy ta’lim jarayonida keng qo‘llaniladigan elektron resurslar:
-elektron kitoblar: pdf, ePub va boshqa formatlarda mavjud o‘quv materiallari;
-o‘quv platformalari: Moodle, Google Classroom kabi ta’lim platformalari;
-test va baholash dasturlari: o‘quvchilar bilimini tekshirish uchun tayyor dasturlar.

7. Metodik materiallar o‘qituvchilar uchun mo‘ljallangan materiallardir:
-dars ishlanmalari va rejalari: o‘quv jarayonini rejalashtirish uchun foydalaniladi;
-metodik tavsiyalar: mavzuni qanday o‘rgatish bo‘yicha ko‘rsatmalar;
-kasbiy rivojlanish kurslari materiallari: o‘qituvchilar malakasini oshirish uchun mo‘ljallangan resurslar.

8. Qo‘llab-quvvatlovchi materiallar o‘quvchilarni rag‘batlantirish va darslarni jonlantirish uchun:
-kartochkalar va o‘yin elementlari: test kartalari, krossvordlar va boshqotirmalar;
-motivatsion materiallar: ilhomlantiruvchi iboralar, grafikalar va hikoyalar.


Didaktik materiallar foydalanilishi jihatidan uch qismga ajratiladi: 
-ta’lim beruvchi uchun; 
-ta’lim oluvchi uchun;
-dars o‘tkazish uchun. 
Ta’lim beruvchi uchun vositalarga o‘quv-metodik qo‘llanmalar, metodik tavsiyalar, metodik ishlanmalar, o‘quv dasturlari, dars rejasi, ma’ruza matni, texnologik xarita, taqvim reja kabilar kiradi.
Ta’lim oluvchi uchun vositalarga darslik, o‘quv qo‘llanma, jadvallar, yo‘l-yo‘riqli texnologik xaritalar, topshiriq varaqalari va hokazolarni misol qilish mumkin.
Dars o‘tkazish uchun vositalarga plakatlar, modellar, maketlar, jihozlar, audio-vizual, audiovirtual va texnik vositalar kiradi.
Didaktik materiallarni tayyorlash bosqichlari: 
Maqsadni aniqlash-darsning mavzusi va maqsadi aniqlanadi, qaysi bilim va ko‘nikmalarni rivojlantirish kerakligi belgilanadi.
Mazmunni tanlash-o‘quv dasturi va dars rejasiga mos keladigan asosiy tushunchalar tanlanadi, texnologiya fanining amaliy qismi hisobga olinadi. 
Material shaklini aniqlash-slaydlar, plakatlar, posterlar, broshyuralar, jadvallar, testlar, video va animatsiyalar.
Material dizayni ustida ishlash-matnlarning qisqa va aniqligi, ranglarning mutanosibligi, ma’lumotlarning sodda va tushunarli bo‘lishi.
Didaktik materiallardan samarali foydalanish:
1.Darsning turiga moslashtirish:
-kirish qismida diqqatni jalb qilish uchun qiziqarli slayd yoki video;
-asosiy qismda interfaol taqdimot yoki ko‘rgazmali namoyish;
-yakuniy qismda viktorina, o‘yin yoki test orqali mustahkamlash.
2. O‘quvchilarni jalb qilish:
-savollar berib, o‘quvchilarning faol ishtirokini ta’minlash;
-guruhlarda ishlashga mo‘ljallangan topshiriqlar berish.
3.Baholash va mulohaza:
-mashg‘ulot oxirida o‘quvchilardan fikr-mulohaza olish;
-dars davomida baholash mezonlariga asoslangan ko‘rsatmalar berish.
Texnologiya fani amaliy dars bo‘lib, fanga oid didaktik materiallarni tayyorlash va ulardan samarali foydalanish o‘qituvchi darsining muvaffaqiyatli va samarali o‘tishini ta’minlaydi. Didaktik materiallarni tayyorlashda va ulardan foydalanishda o‘quvchilarning ehtiyojlari, texnologiya fanining xususiyatlari va darsning maqsadlarini hisobga olish juda muhim. Texnologiya darslarida ko‘rgazmali qurollar, tarqatma materiallar va eng asosiysi namoyish etish kabi didaktik materiallardan keng foydalanish muhim, chunki fanning xususiyati shunday bo‘lib, amaliy ko‘nikmalarni rivojlantirishga qaratilgandir.
Chizma yoki plakatlar an’anaviy ko‘rgazmali qurollar bo‘lib, odatda ular standart vatman sathiga zarur matn yozilgan yoki jadval, chizma, diagramma va boshqalar chizilgan ko‘rinishda bo‘ladi. Chizma yoki plakatlarni tayyorlash moddiy jihatdan qimmat hamda ko‘p vaqtni oladi. Xato qilinsa, o‘zgartirish qiyin. Shuning uchun ham hozirgi vaqtda dars jarayonida vatmanga chizilgan yoki plakat shaklida nashr etilgan ko‘rgazmali qurollar o‘rniga yangi, tayyorlash va foydalanish qulay bo‘lgan zamonaviy prezentatsiya va slaydlardan foydalanish keng tarqaldi.
Prezentatsiyalar ta’lim beruvchi uchun eng yuqori darajadagi taqdimot imkoniyatini beradi. Zamonaviy o‘quv jarayonini bularsiz tasavvur qilish qiyin. Asosiy qulaylik shundaki, ulardan istalgan vaqtda foydalanish, ish o‘rni o‘zgarganda ham oson ko‘chirish mumkin bo‘ladi. Canva yoki Gamma dasturlari yordamida o‘quvchilar uchun jozibador slaydlar tayyorlash mumkin.
Ko‘rgazmali qurollarning afzalligi shundaki, uni dars o‘tishning barcha shakllari, uslublarida qo‘llash mumkin. Ayrim mavzularni esa umuman namoyish qilinadigan materiallarsiz, ko‘rgazmali qurollarsiz o‘tib bo‘lmaydi.
Har qanday fanni o‘rganish uchun dars jarayonida turli tarqatma materiallardan foydalaniladi. Chunki, dars davomida tarqatma materiallardan foydalanish darsning qiziqarli bo‘lishiga hamda o‘quvchilar diqqatini jamlash, o‘tilayotgan dars mazmunining tushunarli bo‘lishi va puxta o‘zlashtirilishiga olib keladi. Mavzuni o‘rganishda tarqatma materiallardan foydalanishning muhim ijobiy tomoni shundaki, u bevosita ta’lim oluvchining qo‘lida bo‘ladi. Tarqatma materiallar ta’lim oluvchilar uchun o‘rganilgan va o‘rganilayotgan mavzuga oid axborot va topshiriq beruvchi hamda nazorat qiluvchi ma’lumotlarni o‘z ichiga oladi. U ta’lim oluvchilar qo‘liga mo‘ljallangan bo‘lib, hajmi va shakli uncha katta bo‘lmagan yozma o‘quv materiali hisoblanadi.
Tarqatma materiallarni maqsadi va mazmuni jihatidan uch turga ajratish mumkin: axborot beruvchi, topshiriq beruvchi va nazorat qiluvchi.
Axborot beruvchi tarqatma materiallarni asosan ma’ruza darslarida qo‘llash maqsadga muvofiqdir. Chunki, ma’ruza darsi davomida barcha axborotni ta’lim oluvchilarga to‘liq yetkazib berish imkoniyati mavjud emas. Shu bois, axborotni tarqatma materiallar sifatida ta’lim oluvchilarga yetkazib berish muhim hisoblanadi. Bunda mavzu mazmuni qisqacha (telegraf tarzida) yozilgan matnlarda ifodalanib, ta’lim oluvchilarning darsga tayyorgarlik ko‘rishlari uchun taqdim etiladi.
Topshiriq beruvchi tarqatma materiallar asosan o‘quvchilarni kichik guruhlarga ajratib o‘qitilganda qo‘llaniladi. Ushbu tarqatmali materiallar amaliy yoki seminar mashg‘ulotlari jarayonida qo‘llanilsa, maqsadga muvofiq bo‘ladi. Unda oldindan mavzuga oid tayyorlab olingan topshiriqlar ta’lim oluvchilarga tarqatiladi. Topshiriqlarga ta’lim oluvchilar tayyorgarlik ko‘rib, ularni taqdimot shaklida namoyish qiladilar. Shuningdek, tarqatma materiallar ta’lim oluvchilarga topshiriqlarni hamkorlikda ishlash imkoniyatini ham beradi. Ayniqsa, buning uchun texnologik xaritalar tayyorlanishi va ular asosida dars jarayonida juft bo‘lib yoki individual tarzda ishlashni tashkil qilish maqsadga muvofiq bo‘ladi.
Biz bilamizki, tarqatma materiallar ta’lim oluvchilarning bilimini tekshirish va nazorat qilishda ham keng qo‘llaniladi. Bunda nazorat varaqalari tarzida tayyorlangan test savollari, masalalar, turli topshiriqlardan foydalanish mumkin. Shu jarayon uchun o‘qituvchi oldindan baholash mezonlarini ishlab chiqadi, bu tarqatma materialda aks etadi. Ushbu mezonlarga guruhlarning faolligi, mazmunning to‘la yoritilishi, savol-javoblarda faol ishtiroki, javoblarning aniqlik va kreativligi, reglamentga amal qilinishi va dizayn kiritilishi mumkin. ahamiyati.
Nazorat qiluvchi materiallarni ishlab chiqishda maxsus test platformalari (Quizizz, Kahoot)dan ham foydalanish mumkin.
Tarqatma materiallarni tayyorlash va qo‘llashning bir qator qonun-qoidalari mavjud:
• tarqatmali materiallarni tayyorlashda mavzuning asosiy mazmunidan kelib chiqib yoritish;
• olingan axborot dars davomida yoki darsdan tashqarida ta’lim oluvchilar bilan mustaqil muhokama qilinishiga erishish;
• ta’lim oluvchilar diqqatini mustaqil fikrlash, ijodiy izlanishga chorlay olish;
• ta’lim oluvchilarni dars davomida faollikka yo‘naltirish;
• ta’lim oluvchilarning olgan bilimlarini nazorat qilish va baholay olish;
• ta’lim oluvchilar qo‘liga haddan tashqari ko‘p tarqatma materiallarning berilmasligi;
• sarlavhalarni bosh harflar bilan yozish;
• bir matn uchun 2-3 ta tarqatmali materialga nom-kod berish (ajratishni osonlashtirish uchun);
• matn shrifti 14 o‘lchamdan kichik bo‘lmasligi;
• bir betda 50 tadan ko‘p belgi (xarf, qavs, undov kabilar)lar ishlatilmasligi;
• matnlar tushunarli, qisqa, aniq, ravon va oddiy bo‘lishi;
• varaqa dizayni ta’lim oluvchi e’tiborini o‘ziga jalb qila olishi va xatosiz yozilishi kabilar.
Bularning hammasi dars jarayonida tarqatma materiallardan to‘g‘ri, aniq, ravon va samarali foydalanish imkonini beradi. Tarqatma materiallardan foydalanishda o‘ziga xos ayrim kamchiliklar ham mavjud:
• tarqatma materiallar tayyorlash o‘qituvchidan ko‘p kuch, vaqt, yuksak mahorat va tinimsiz mehnatni talab qiladi;
• dars davomida bir kishiga kamida bitta tarqatma material bo‘lishi kerak, bu qo‘shimcha harajatni keltirib chiqarishi mumkin;
• tarqatmali materiallar asosida darslarda o‘zaro muhokama cho‘zilib ketishi mumkin. Bu esa darsdan kutilgan natijaga ta’sir qilishi mumkin.
Yuqoridagi kamchiliklarga qaramay, amaliyotdan bizga ma’lumki, dars davomida tarqatma materiallardan foydalanishning afzallik jihatlari ustun hisoblanadi.
Har qanday holatda ham nazariy dars jarayonida ma’ruza o‘qiladigan vaqt taxminan 20-25 daqiqadan oshmasligi kerak. Chunki o‘rganishning dastlabki 20-25 daqiqasi eng samarali, 20-25 daqiqadan keyin esa o‘rganishni davom ettirish motivatsiyasi tezda pasaya boshlaydi. 
Darsni o‘tishda ko‘rgazmali materialni qanday namoyish qilish ham katta ahamiyatga ega. Namoyish qilish jarayonini shunday tashkil qilish kerakki, unda quyidagi didaktik talablar bajarilishi lozim:
- hamma ta’lim oluvchilar namoyish qilinayotgan ob’ektni ko‘rishlari, eshitishlari, tushunishlari;
- ob’ektning muhim, asosiy tomonlari ta’lim oluvchilarda katta taassurot qoldirishi, maksimal darajada diqqatlarini jalb qilishi;
- o‘rganilayotgan ob’ektning sifatini mustaqil ravishda o‘lchash, anglash va o‘zlashtirish imkoniyatini ta’minlash kabilar.
Xulosa sifatida shuni ta’kidlash mumkinki, didaktik materiallarni ma’ruza darsi, seminar va amaliy mashg‘ulotlar jarayonida boshqa barcha metodlar bilan birga qo‘llab, dars samaradorligini oshirish imkoniyati mavjud. Didaktik materiallardan samarali foydalanish nafaqat o‘quvchilarni mavzuga jalb qiladi, balki ularning ijodkorlik va mustaqil ishlash ko‘nikmalarini rivojlantiradi. Ushbu imkoniyatdan qanday foydalanish o‘qituvchining pedagogik mahoratiga bog‘liq.

